Bevæbnet med en metalwire og en bil forsøgte en 19-årig mand og fire andre natten til søndag at hive en pengeboks ud fra den pengeautomat, der er placeret ved Spar købmanden på Stenmarksvej i Hune. Forinden var det lykkedes den unge mand sammen med de fire andre at bryde automaten op og komme ind til boksen, hvor kontanterne ligger. Den 19-årige mand blev natten til søndag anholdt og søndag eftermiddag er han varetægtsfængslet fire uger og sigtet for forsøg på tyveri af særlig grov beskaffenhed. Det oplyser anklager i sagen, Thomas Klingenberg, der tilføjer, at det særlige grove består i, at der i pengeautomaten er et betydeligt kontantbeløb. Den 19-årige mand nægter sig skyldig i sigtelsen. De øvrige fire anholdte i sagen har endnu ikke været fremstillet for en dommer. De er anholdt i løbet af søndag eftermiddag og ventes mandag at blive fremstillet i grundlovsforhør. Nordjyllands Politi efterlyser samtidig vidner til den kriminelle gerning. Forsøget på at stikke afsted med kontantbeløb fra automaten op skete ved et-tiden natten til søndag. På nuværende tidspunkt har politiet ikke mange oplysninger i sagen, da den fortsat efterforskes. De formodede gerningsmænd er blevet afbrudt i forsøget på at trække pengeboksen ud fra automaten, men hvad der præcis er sket, vides ikke, da grundlovsforhøret med den 19-årige mand blev holdt for lukkede døre. Nordjyllands Politi modtager gerne oplysninger i sagen på telefon 114.

Opsummering:
Fem personer er anholdt, efter de forsøgte at hive en pengeboks ud fra hæveautomat.